Riżoluzzjoni tal-Kunsill dwar aġenda Ewropea ġdida għat-tagħlim tal-adulti 2021-2030

(2021/C 504/02)

IL-KUNSILL TAL-UNJONI EWROPEA,

BILLI:

Huwa kruċjali li l-futur jiġi indirizzat b’mod pożittiv billi naħdmu fuq il-bażi tal-ħtiġijiet ta’ tagħlim tal-adulti u billi jkollna fis-seħħ opportunitajiet ta’ tagħlim formali, mhux formali u informali li jkunu kapaċi jipprovdu l-għarfien, il-ħiliet u l-kompetenzi kollha meħtieġa biex tinħoloq Ewropa inklużiva, sostenibbli, soċjalment ġusta u aktar reżiljenti. Hekk kif ngħaddu minn tranżizzjonijiet dejjem aktar kumplessi u frekwenti (b’mod partikolari t-tranżizzjoni diġitali u dik ekoloġika), u nindirizzaw l-isfidi attwali u futuri (bħat-tibdil fil-klima, id-demografija, it-teknoloġija, is-saħħa, eċċ.), it-tagħlim għall-adulti, bħala parti importanti mit-tagħlim tul il-ħajja, jista’ jikkontribwixxi biex l-ekonomiji u s-soċjetajiet isiru aktar b’saħħithom u aktar reżiljenti. Huwa importanti wkoll li jiġu pprovduti l-kundizzjonijiet meħtieġa biex in-nies ikunu aġenti tal-bidla permezz tal-għażliet li jagħmlu.

FILWAQT LI JFAKKAR LI:

1. Fis-Summit Soċjali għall-Impjiegi Ġusti u t-Tkabbir li sar f’Gothenburg fl-2017, il-mexxejja tal-UE pproklamaw b’mod konġunt il-Pilastru Ewropew tad-Drittijiet Soċjali, li jistabbilixxi d-dritt għal edukazzjoni u taħriġ ta’ kwalità u inklużivi u tagħlim tul il-ħajja għal kulħadd bħala l-ewwel prinċipju tiegħu, u, bħala r-raba’ prinċipju tiegħu, id-dritt li wieħed jirċievi appoġġ meta jfittex impjieg, appoġġ għat-taħriġ u għar-rikwalifikazzjoni, kif ukoll id-dritt għat-trasferiment tal-intitolamenti tal-protezzjoni soċjali u t-taħriġ matul tranżizzjonijiet professjonali,

2. Il-konklużjonijiet tal-Kunsill Ewropew tal-14 ta’ Diċembru 2017 (1) identifikaw l-edukazzjoni bħala element ewlieni għall-bini ta’ soċjetajiet inklużivi u koeżivi u għas-sostenn tal-kompetittività Ewropea; għalhekk, l-edukazzjoni u t-taħriġ tqiegħdu fil-qalba tal-aġenda politika Ewropea għall-ewwel darba,

3. Fl-Aġenda Strateġika tal-UE 2019-2024 il-mexxejja tal-UE qablu li jżidu l-investimenti fil-ħiliet u l-edukazzjoni tan-nies,

4. Il-mexxejja tal-UE ltaqgħu fis-Summit Soċjali ta’ Porto fis-7 ta’ Mejju 2021 biex japprofondixxu l-implimentazzjoni tal-Pilastru Ewropew tad-Drittijiet Soċjali billi jpoġġu l-edukazzjoni u l-ħiliet fiċ-ċentru tal-azzjoni politika,

5. Fil-konklużjonijiet tal-Kunsill Ewropew ta’ Ġunju 2021, il-mexxejja tal-UE laqgħu l-miri ewlenin tal-UE dwar l-impjiegi, il-ħiliet u t-tnaqqis tal-faqar stabbiliti fil-Pjan ta’ Azzjoni tal-Pilastru Ewropew tad-Drittijiet Soċjali, f’konformità mad-Dikjarazzjoni ta’ Porto, inkluż il-mira fil-livell tal-UE ta’ mill-inqas 60 % tal-adulti jipparteċipaw fit-tagħlim kull sena sal-2030,

6. Id-dokumenti ta’ sfond rilevanti, kif stabbiliti fl-Anness III għal din ir-Riżoluzzjoni, għandhom jiġu kkunsidrati.

U FILWAQT LI JIEĦU NOTA TA’:

7. L-Aġenda Ewropea mġedda għat-tagħlim tal-adulti (EAAL), li ġiet adottata mill-Kunsill tal-Unjoni Ewropea fl-2011 sabiex tkompli, tikkomplementa u tikkonsolida l-ħidma fil-qasam tat-tagħlim għall-adulti skont l-erba’ objettivi strateġiċi identifikati mill-Kunsill fil-qafas strateġiku “ET2020”,

8. Ir-Rakkomandazzjoni tal-Kunsill dwar Perkorsi ta’ Titjib tal-Ħiliet: Opportunitajiet Ġodda għall-Adulti (2016), li tissottolinja l-ħtiġijiet speċifiċi tal-adulti, b’mod partikolari fost gruppi b’livell baxx ta’ kwalifiki, mingħajr impjieg u dawk vulnerabbli, li għandhom bżonn attenzjoni u appoġġ addizzjonali biex itejbu l-ħiliet bażiċi tagħhom u jkunu jistgħu jagħmlu progress,

9. Ir-Rapport “Kisbiet taħt l-Aġenda Ewropea Mġedda għat-Tagħlim tal-Adulti” (2019), li jagħmel rendikont tal-kisbiet fil-perjodu 2011-2018. Huwa jidentifika wkoll suġġetti u prijoritajiet emerġenti li jistgħu jitqiesu fil-perijodu ta’ wara l-2020, inkluż il-ħidma kontinwa dwar il-governanza, il-provvista u l-adozzjoni, il-flessibbiltà u l-aċċess kif ukoll l-assigurazzjoni tal-kwalità,

10. L-Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza (2020) tipproponi, fost oħrajn, l-Azzjoni 8 “Ħiliet għall-Ħajja”, li tipprevedi ħidma mill-Kummissjoni u l-Istati Membri dwar prijoritajiet ġodda għall-Aġenda Ewropea għat-Tagħlim tal-Adulti bl-għan li jinbnew sistemi ta’ tagħlim għall-adulti komprensivi, ta’ kwalità u inklużivi,

11. Ir-Rakkomandazzjoni tal-Kunsill dwar l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza (2020) u d-Dikjarazzjoni ta’ Osnabrück dwar l-edukazzjoni u t-taħriġ vokazzjonali (2020) jappellaw għall-iżvilupp ulterjuri tal-VET bħala perkors attraenti u ta’ kwalità għolja għall-impjiegi u l-ħajja, u jqajmu u jrawmu kuxjenza fost l-adulti għall-fatt li t-tagħlim huwa sforz għal tul il-ħajja,

12. Ir-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn minnha tipprevedi kooperazzjoni Ewropea fl-edukazzjoni u t-taħriġ għall-perijodu sal-2030 (2021–2030), li għandha titwettaq f’perspettiva inklużiva, olistika u ta’ tagħlim tul il-ħajja, u tiddikjara wkoll li t-tagħlim tul il-ħajja jinkludi l-forom u l-livelli kollha ta’ edukazzjoni u taħriġ mill-edukazzjoni u l-kura bikrija tat-tfal sat-tagħlim għall-adulti, inkluż l-edukazzjoni u t-taħriġ vokazzjonali (VET) u l-edukazzjoni għolja.

JIKKUNSIDRA LI:

13. L-Istati Membri tal-Unjoni Ewropea għandhom mudelli differenti ta’ tagħlim għall-adulti, skont il-ħtiġijiet, iċ-ċirkostanzi, il-politiki, l-istrateġiji u t-tradizzjonijiet nazzjonali, reġjonali u lokali tagħhom. Ir-Rapporti juru li minħabba l-aġġustamenti tal-pandemija tal-COVID-19, it-tagħlim għall-adulti u l-ambjenti tat-tagħlim komplew jiddiversifikaw il-prattiki tat-tagħlim għall-adulti fl-Ewropa kollha (2),

14. Il-Monitor tal-Edukazzjoni u t-Taħriġ 2020 (3) jirrapporta li l-parteċipazzjoni fit-tagħlim għall-adulti hija baxxa, b’medja tal-UE ta’ 10.8 % biss tal-adulti (nisa: 11.9 %, irġiel: 9.8 %) fl-età ta’ bejn il-25 u l-64 sena li pparteċipaw f’tagħlim għall-adulti fl-aħħar erba’ ġimgħat qabel l-istħarriġ tal-2019. Barra minn hekk, id-data tal-Eurostat tal-2020 turi li l-parteċipazzjoni fit-tagħlim għall-adulti hija inqas minn dik ta’ qabel il-pandemija tal-COVID-19, b’medja tal-UE ta’ 9.2 % biss tal-adulti (nisa: 10.0 %, irġiel: 8.3 %) fl-età ta’ bejn il-25 u l-64 sena li pparteċipaw f’tagħlim għall-adulti fl-aħħar erba’ ġimgħat qabel l-istħarriġ,

15. Ir-rapport Eurydice “Adult education and training in Europe: Building inclusive pathways to skills and qualifications” (L-edukazzjoni u t-taħriġ għall-adulti fl-Ewropa: nibnu mogħdijiet inklużivi għall-ħiliet u l-kwalifiki) (2021) juri li madwar adult minn kull ħamsa fl-UE ma lestiex l-edukazzjoni sekondarja għolja u li proporzjon sostanzjali tal-adulti fl-Ewropa huwa affettwat minn livelli baxxi ta’ litteriżmu, numeriżmu u/jew ħiliet diġitali. Il-pajjiżi jvarjaw ukoll f’termini ta’ parteċipazzjoni tal-adulti fl-edukazzjoni u t-taħriġ; madankollu, karatteristika komuni hija li l-biċċa l-kbira tal-attivitajiet ta’ tagħlim li fihom jieħdu sehem l-adulti huma ta’ natura mhux formali.

JIRRIKONOXXI LI:

16. Kultura ġdida ta’ tagħlim għandha tenfasizza r-rilevanza tal-ħiliet bażiċi għal kulħadd u tal-kisba kontinwa ta’ għarfien, ħiliet u kompetenzi rilevanti, fil-livelli kollha f’kuntesti ta’ tagħlim formali, mhux formali u informali, matul il-ħajja kollha ta’ persuna. L-individwi b’mentalità żviluppata ta’ tagħlim tul il-ħajja huma mgħammra aħjar biex jadattaw għal ċirkostanzi ġodda u biex jiżviluppaw il-ħiliet li jeħtieġu għall-impjiegi kif ukoll għall-parteċipazzjoni sħiħa fis-soċjetà u l-iżvilupp personali,

17. It-tagħlim għall-adulti għandu pożizzjoni speċjali fil-prijorità strateġika tal-Qafas strateġiku għall-kooperazzjoni Ewropea lejn iż-Żona Ewropea tal-Edukazzjoni – “It-tagħlim tul il-ħajja u l-mobbiltà jsiru realtà għal kulħadd”, li bħalissa huwa meħtieġ b’mod aktar urġenti minn qatt qabel, minħabba l-isfidi tal-irkupru mill-kriżi tal-COVID-19 u l-ħtieġa għar-reżiljenza, il-bidla fil-ħtiġijiet tas-suq tax-xogħol, l-ispariġġ fil-ħiliet, it-tranżizzjoni ekoloġika u dik diġitali u l-proporzjon kbir b’mod persistenti ta’ adulti fl-Ewropa li għandhom livell baxx ta’ għarfien, ħiliet u kompetenzi bażiċi,

18. Il-frammentazzjoni tat-tagħlim għall-adulti bejn is-setturi, l-oqsma ta’ politika u l-oqfsa legali jeħtieġ li tiġi indirizzata. Hemm bżonn ta’ djalogu bejn il-partijiet kollha biex jiġi żgurat li jkun hemm viżjoni kondiviża għall-għoti msaħħaħ ta’ tagħlim għall-adulti, fejn jitqiesu d-dimensjoni soċjali tat-tagħlim għall-adulti, kif ukoll l-impjegabbiltà. Peress li l-individwi, l-impjegaturi u l-istat jibbenefikaw mit-tagħlim għall-adulti, għandhom jiġu rikonoxxuti r-responsabbiltà u l-kontribut ta’ kull parti,

19. Huwa ferm importanti li titrawwem kuxjenza akbar fost l-impjegaturi dwar il-fatt li t-tagħlim għall-adulti jikkontribwixxi għall-kwalità tal-proċessi u l-eżiti tax-xogħol, kif ukoll għall-kwalità tal-involviment tal-ħaddiema fix-xogħol tagħhom. It-tagħlim għall-adulti jista’ jikkontribwixxi għall-produttività, il-kompetittività, l-inklużjoni soċjali, l-ugwaljanza bejn is-sessi, il-kreattività, l-innovazzjoni u l-intraprenditorija. Huwa fattur importanti li l-impjegaturi jkunu inċentivati biex jieħdu rwol aktar attiv fl-appoġġ tat-titjib tal-ħiliet u t-taħriġ mill-ġdid u fit-tisħiħ tal-impjegabbiltà u t-tranżizzjonijiet fis-suq tax-xogħol tal-impjegati tagħhom fuq bażi kontinwa. Għaldaqstant, huwa importanti li tinħoloq kultura ta’ tagħlim fil-postijiet tax-xogħol kollha, li l-opportunitajiet tat-tagħlim jkunu ppjanati u organizzati fil-post tax-xogħol, u għandhom ikunu promossi u appoġġati mill-partijiet ikkonċernati kollha,

20. Madankollu, it-tagħlim għall-adulti jeħtieġ li jmur lil hinn mill-iżvilupp ta’ ħiliet relatati max-xogħol. Huwa importanti wkoll li titrawwem kuxjenza akbar fost il-popolazzjoni ġenerali dwar l-importanza u l-benefiċċji tal-parteċipazzjoni fit-tagħlim tul il-ħajja. It-tagħlim għall-adulti għandu jkun interkonness mat-tipi u l-livelli kollha tal-edukazzjoni u t-taħriġ, inkluż l-edukazzjoni għolja, permezz ta’ perkorsi flessibbli formali, mhux formali u informali,

21. It-tagħlim għall-adulti għandu s-setgħa li jtejjeb l-opportunitajiet tal-ħajja u tax-xogħol għall-adulti, irrispettivament miċ-ċirkostanzi soċjodemografiċi u personali tagħhom. Ir-responsabbiltà individwali għall-iżvilupp tal-karriera għandha titqies bħala parti mill-gwida u appoġġ professjonali tul il-ħajja. Barra minn hekk, it-tagħlim għall-adulti jista’ jikkontribwixxi għaċ-ċittadinanza attiva u għat-tagħlim komunitarju. Huwa jappoġġa wkoll l-iżvilupp u s-sodisfazzjon personali, soċjali u professjonali, is-saħħa u l-benesseri, f’konformità mal-ħtiġijiet, it-talenti u l-aspirazzjonijiet attwali u futuri tal-individwu. It-tagħlim għall-adulti għandu rwol kruċjali fl-indirizzar tal-isfidi u l-opportunitajiet attwali u futuri fil-ħajja u fuq ix-xogħol, li jwasslu għal komunitajiet sostenibbli,

22. L-impatti tal-bidla demografika, kif ukoll it-tranżizzjoni ekoloġika u dik diġitali, jeħtieġu approċċi ġodda biex jiffaċilitaw il-parteċipazzjoni tal-adulti, inkluż dawk li mhumiex inklinati biex jattendu attivitajiet ta’ tagħlim u l-grupp ta’ età 65+, fit-tagħlim għall-adulti sabiex jiġu appoġġati l-integrazzjoni u l-parteċipazzjoni sħiħa tagħhom fis-soċjetà.

JISSOTTOLINJA LI:

23. It-tagħlim għall-adulti jeħtieġ approċċ olistiku li jinkludi kollaborazzjoni intersettorjali u bejn diversi partijiet ikkonċernati, u koordinazzjoni effettiva fil-livell Ewropew, nazzjonali, reġjonali u lokali, li jirrispetta l-mudelli differenti tat-tagħlim għall-adulti fl-Unjoni Ewropea u li jirrispetta bis-sħiħ il-kompetenzi speċifiċi tal-livelli differenti ta’ politika.

GĦALDAQSTANT JAQBEL LI:

24. Fil-perijodu sal-2030 u inkluż, l-objettiv ġenerali tal-aġenda Ewropea l-ġdida għat-tagħlim għall-adulti 2021-2030 (NEAAL 2030) ser ikun li jiżdiedu u jittejbu l-għoti, il-promozzjoni u l-adozzjoni ta’ opportunitajiet ta’ tagħlim formali, mhux formali u informali għal kulħadd,

25. L-oqsma prijoritarji ewlenin tan-NEAAL 2030 jiżguraw il-kontinwità tal-ħidma u l-iżvilupp ulterjuri tat-tagħlim għall-adulti, kif deskritt hawn taħt u deskritt fid-dettall fl-Anness I għal dan id-dokument: — il-governanza, — il-provvista u l-adozzjoni ta’ opportunitajiet ta’ tagħlim tul il-ħajja, — l-aċċessibbiltà u l-flessibbiltà, — il-kwalità, l-ekwità, l-inklużjoni u s-suċċess fit-tagħlim għall-adulti, — it-tranżizzjoni ekoloġika u dik diġitali.

JAQBEL UKOLL, B’KONT MEĦUD TAL-PRINĊIPJU TAS-SUSSIDJARJETÀ U Ċ-ĊIRKOSTANZI NAZZJONALI TAL-ISTATI MEMBRI, DWAR L-ISTRUMENTI TA’ IMPLIMENTAZZJONI LI ĠEJJIN:

26. Metodu miftuħ ta’ koordinazzjoni (MMK): Fil-perijodu sal-2030, l-Istati Membri u l-Kummissjoni ser jaħdmu flimkien mill-qrib biex jieħdu kont tal-ħidma li saret fil-livell tekniku, filwaqt li jevalwaw il-proċess u r-riżultati tiegħu permezz tal-MMK u billi jassumu responsabbiltà għall-proċess fi ħdan il-qasam ta’ kompetenza rispettiv tagħhom, fil-livell nazzjonali, reġjonali jew Ewropew. Dan għandu jsir f’konsultazzjoni mal-Grupp ta’ Ħidma dwar it-Tagħlim għall-Adulti stabbilit bħala parti mill-Qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030) u n-network tal-koordinaturi nazzjonali għat-tagħlim għall-adulti.

27. Tagħlim reċiproku: It-tagħlim reċiproku huwa element ewlieni tan-NEAAL 2030 peress li jipprovdi l-opportunità li wieħed jidentifika u jitgħallem minn prattiki tajbin fi Stati Membri differenti. It-tagħlim reċiproku, bl-involviment tal-partijiet interessati rilevanti, ser jitwettaq b’mezzi bħal attivitajiet ta’ tagħlim bejn il-pari, konsulenza bejn il-pari u skambji tal-aħjar politiki u prattiki, konferenzi, seminars, fora ta’ livell għoli u gruppi ta’ esperti, kif ukoll permezz ta’ studji u analiżi, networks (inkluż dawk ibbażati fuq l-internet) u forom oħra ta’ disseminazzjoni u permezz ta’ viżibbiltà ċara tar-riżultati.

28. Governanza effettiva: In-NEAAL 2030 hija parti integrali mill-Qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030).

29. Monitoraġġ tal-proċess: Il-monitoraġġ perjodiku tal-progress lejn il-miri fil-livell tal-UE (4) permezz ta’ indikaturi fil-livell tal-UE (deskritti fl-Anness II għal dan) applikati fil-ġbir u l-analiżi sistematiċi ta’ data komparabbli internazzjonalment, jipprovdi kontribut essenzjali għat-tfassil ta’ politika bbażata fuq l-evidenza mingħajr ma jinħoloq piż addizzjonali għall-Istati Membri. Il-monitoraġġ annwali ser isir permezz tal-Monitor tal-Edukazzjoni u t-Taħriġ u l-proċess tas-Semestru Ewropew (permezz tat-Tabella ta’ Valutazzjoni Soċjali riveduta), li jsegwi l-progress lejn il-kisba tal-miri kollha maqbula fil-livell tal-UE fil-qasam tat-tagħlim għall-adulti. Il-monitoraġġ u l-evalwazzjoni tal-miri u l-indikaturi fil-livell tal-UE għandhom isiru f’kooperazzjoni mal-Grupp Permanenti dwar l-Indikaturi u l-Punti ta’ Riferiment (SGIB) u jiġu rieżaminati fl-2023.

30. Bini tal-għarfien u politika dwar it-tagħlim għall-adulti mibnija fuq l-evidenza: Huwa meħtieġ li jiġu żviluppati aktar analiżi tad-data u riċerka fil-fond, fejn possibbli, fil-livell internazzjonali, Ewropew u dak nazzjonali permezz ta’ firxa ta’ għodod, u li jittieħed vantaġġ mill-ħidma tal-Eurostat, Eurydice, is-CEDEFOP, il-Fondazzjoni Ewropea għat-Taħriġ - ETF, il-Eurofound, l-OECD u organizzazzjonijiet oħra. L-analiżi għandha tinkludi wkoll il-monitoraġġ ta’ gruppi vulnerabbli ta’ adulti u data dwar l-investiment fl-edukazzjoni u t-taħriġ, jekk possibbli anke fil-livell tal-impjegaturi u l-komunitajiet lokali, fost oħrajn. It-trasformazzjoni tal-impjiegi u l-isforzi enormi għat-titjib u t-tiġdid tal-ħiliet jeħtieġu informazzjoni affidabbli u mmirata dwar il-ħiliet biex jiġu identifikati l-ħtiġijiet futuri tas-suq tax-xogħol f’dan ir-rigward. Dan ser jappoġġa lill-adulti fl-iżvilupp tal-karriera tul il-ħajja tagħhom u jiffaċilita kemm it-tranżizzjoni tas-suq tax-xogħol kif ukoll dik tas-soċjetà.

31. Kooperazzjoni ma’ organizzazzjonijiet internazzjonali: Huwa importanti li tissaħħaħ il-kooperazzjoni ma’ organizzazzjonijiet bħall-OECD (b’mod partikolari billi jsir użu mir-riżultati tal-Programm għall-Valutazzjoni Internazzjonali tal-Kompetenzi tal-Adulti (PIAAC)), in-NU (b’mod partikolari l-UNESCO u l-ILO) u l-Kunsill tal-Ewropa , kif ukoll fi ħdan inizjattivi reġjonali jew globali rilevanti.

32. Finanzjament: It-tagħlim għall-adulti huwa ffinanzjat permezz ta’ firxa ta’ strumenti differenti alimentati minn diversi sorsi. Preferibbilment u fejn adegwat, u f’konformità mal-prinċipju tas-sussidjarjetà, it-tagħlim għall-adulti għandu jiddependi fuq finanzjament kontinwu u regolari pjuttost milli fuq sussidji relatati ma’ proġetti jew programmi. L-approċċi ta’ finanzjament ibbażati fuq responsabbiltà kondiviża tal-partijiet ikkonċernati pubbliċi u privati jistgħu jgħinu biex jiżdiedu u jiġu intensifikati r-riżorsi.

JISTIEDEN LILL-ISTATI MEMBRI, B’KONT MEĦUD TAL-PRINĊIPJU TAS-SUSSIDJARJETÀ U F’KONFORMITÀ MAĊ-ĊIRKOSTANZI NAZZJONALI, BIEX:

33. Matul il-perijodu 2021–2030, jiffokaw l-isforzi tagħhom fuq l-oqsma ta’ prijorità deskritti fl-Anness I, u b’hekk jikkontribwixxu wkoll għall-implimentazzjoni tal-Qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030), fejn rilevanti, u f’konformità mal-kuntesti, iċ-ċirkostanzi u l-leġiżlazzjoni nazzjonali, reġjonali u lokali tagħhom,

34. Itejbu komunikazzjoni effettiva bejn il-ministeri rilevanti, kif ukoll mal-partijiet ikkonċernati, bħas-sħab soċjali, in-negozji, l-organizzizzazjonijiet mhux governattivi u l-organizzazzjonijiet tas-soċjetà ċivili bil-ħsieb li tittejjeb il-koerenza bejn il-linji ta’ politika dwar it-tagħlim għall-adulti u linji ta’ politika soċjoekonomiċi usa’. Dan l-approċċ ta’ gvern sħiħ u ta’ diversi partijiet ikkonċernati jista’ jissaħħaħ aktar permezz ta’ koordinazzjoni nazzjonali, reġjonali u lokali effettiva li torbot il-politika u l-prattika,

35. Jappoġġaw it-tagħlim għall-adulti bi gwida tul il-ħajja u żvilupp tal-karriera billi jibnu sħubiji fil-livelli kollha. F’konformità mal-prinċipji tal-assigurazzjoni tal-kwalità, din il-gwida għandha tkun marbuta ma’ attivitajiet ta’ ħidma biex jintlaħqu n-nies, validazzjoni u sensibilizzazzjoni, biex b’hekk tikkontribwixxi għall-implimentazzjoni tar-Rakkomandazzjoni tal-Kunsill dwar Perkorsi ta’ Titjib tal-Ħiliet. Dan ser jiżgura li l-adulti kollha jkollhom l-opportunità li jiżviluppaw il-ħiliet bażiċi u l-kompetenzi ewlenin tagħhom abbażi tal-ħtiġijiet tagħhom u jiksbu l-livell ta’ ħiliet meħtieġ fis-soċjetà u fis-suq tax-xogħol tal-lum,

36. Meta jimplimentaw ir-Rakkomandazzjoni tal-Kunsill dwar il-validazzjoni ta’ tagħlim mhux formali u informali, jagħmlu progress fl-iżgurar li l-opportunitajiet ta’ validazzjoni jkunu disponibbli għall-adulti kollha, biex b’hekk jiżguraw ukoll opportunitajiet għal ċans ieħor, li possibbilment iwasslu għal kwalifiki sħaħ jew parzjali,

37. Jappoġġaw l-espansjoni tat-tagħlim għall-adulti fil-livell sekondarju u terzjarju, kemm ġenerali kif ukoll vokazzjonali permezz ta’ perkorsi ta’ tagħlim flessibbli, pereżempju klassijiet ta’ filgħaxija, edukazzjoni part-time, tagħlim mill-bogħod u tagħlim imħallat, u jippermettu lill-istudenti adulti (a) jiksbu kwalifiki fil-livell 4 u ogħla tal-QEK; u (b) jlestu korsijiet qosra li jippermettu l-aġġornament, it-twessigħ u l-approfondiment tal-kompetenzi,

38. Jgħollu l-istatus okkupazzjonali tal-professjonalizzazzjoni tal-edukaturi u l-ħarrieġa (5) tal-adulti u jappoġġawhom, u jtejbu l-edukazzjoni u t-taħriġ inizjali u kontinwi tagħhom u l-iżvilupp professjonali tagħhom, inkluż billi jappoġġaw l-użu ta’ approċċi (imħalltin, online, mill-bogħod, ibridi, eċċ.) u riżorsi (infrastruttura u tagħmir tal-ICT) innovattivi,

39. Jappoġġaw, fejn adatt, id-diġitalizzazzjoni ta’ kwalità għolja u bbażata fuq l-inklużività tal-proċessi tal-edukazzjoni, it-taħriġ u t-tagħlim fil-livell organizzattiv u individwali. Barra minn hekk, jassistu, jedukaw u jħarrġu lill-istudenti adulti biex jużaw l-għodod diġitali b’mod aktar wiesa’ u effettiv filwaqt li jikkunsidraw id-distakk diġitali inkluż bejn il-ġeneri,

40. Jistinkaw biex jiżviluppaw mekkaniżmi sempliċi, flessibbli u wiesgħa għall-kumpaniji u l-individwi biex iqajmu kuxjenza u jrawmu bidla fil-mentalità fost l-individwi u s-soċjetà, abbażi tal-kunċett tat-tagħlim tul il-ħajja li jenfasizza l-ħtieġa li wieħed jikseb għarfien, ħiliet u kompetenzi fuq bażi kontinwa,

41. Jiffaċilitaw it-tagħlim tul il-ħajja biex jippromwovu l-parteċipazzjoni tal-adulti fit-tagħlim permezz ta’ strumenti differenti bħal EPALE - il-Pjattaforma Elettronika għat-Tagħlim tal-Adulti fl-Ewropa (eż. appoġġ għall-professjonisti tat-tagħlim għall-adulti, inkluż l-edukaturi u l-ħarrieġa tal-adulti, il-persunal ta’ gwida u appoġġ, ir-riċerkaturi u l-akkademiċi, u dawk li jfasslu l-politika),

42. Jippromwovu l-mobbiltà għat-tagħlim tal-istudenti adulti u tal-persunal tat-tagħlim għall-adulti kif ukoll il-kooperazzjoni transfruntiera, inkluż permezz tal-programm Erasmus+, il-fondi tal-politika ta’ koeżjoni tal-UE u strumenti oħra, fejn xieraq,

43. Jagħmlu aktar sforzi biex ineħħu l-ostakli u x-xkiel eżistenti għal kull tip ta’ tagħlim, inkluż kwistjonijiet relatati mal-mobbiltà, l-aċċessibbiltà, l-inugwaljanzi bejn il-ġeneri, il-gwida, il-ħidma biex jintlaħqu n-nies, is-servizzi tal-istudenti u r-rikonoxximent ta’ tagħlim preċedenti bħala parti mill-eżiti tat-tagħlim,

44. Ikomplu jiżviluppaw mekkaniżmi ta’ assigurazzjoni tal-kwalità billi pereżempju jippromwovu assigurazzjoni tal-kwalità interna u esterna, fir-rigward ta’ programmi, proċessi, organizzazzjonijiet ta’ implimentazzjoni, edukaturi u ħarrieġa tal-adulti, u attivitajiet ta’ konsulenza, u billi jiżviluppaw ġbir ta’ data, pereżempju billi jużaw informazzjoni miġbura permezz ta’ stħarriġ dwar is-sitwazzjoni tal-gradwati.

JISTIEDEN LILL-KUMMISSJONI BIEX, F’KONFORMITÀ MAL-KOMPETENZI TAGĦHA U WARA LI TIKKUNSIDRA L-PRINĊIPJU TA’ SUSSIDJARJETÀ:

45. Tappoġġa lill-Istati Membri fl-implimentazzjoni tan-NEAAL 2030 u l-oqsma ta’ prijorità tagħha kif deskritti fl-Anness I, kif ukoll biex possibbilment jiżviluppaw strateġiji nazzjonali olistiċi u li jinvolvu approċċ ta’ gvern sħiħ fil-qasam tal-ħiliet,

46. Tiżgura l-komplementarjetà u l-koerenza tal-inizjattivi ta’ politika tal-UE meħuda skont in-NEAAL 2030,

47. Tikkollabora mill-qrib mal-Istati Membri, sabiex jiġi żgurat li jkun hemm fis-seħħ struttura ta’ governanza flessibbli u effiċjenti kif deskritt fir-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021–2030), b’mod partikolari bl-involviment tal-Grupp ta’ Ħidma dwar l-Apprendiment għall-Adulti, in-network ta’ koordinaturi nazzjonali tat-tagħlim għall-adulti, attivitajiet ta’ tagħlim bejn il-pari u attivitajiet oħra ta’ networking,

48. Tappoġġa lill-koordinaturi nazzjonali tat-tagħlim għall-adulti billi tiffinanzja l-ħidma tagħhom biex tiffaċilita l-kooperazzjoni fost l-Istati Membri u mal-Kummissjoni fl-implimentazzjoni tan-NEAAL 2030,

49. Issaħħaħ l-għarfien dwar it-tagħlim għall-adulti fl-Ewropa billi twettaq studji u riċerka rilevanti għall-analiżi ta’ kwistjonijiet ta’ tagħlim għall-adulti, inkluż permezz ta’ Eurydice, is-CEDEFOP, u l-ETF u f’kooperazzjoni ma’ networks u istituzzjonijiet rilevanti oħra, billi tagħmel użu sħiħ mill-informazzjoni u l-kapaċitajiet ta’ riċerka tagħhom, mingħajr ma toħloq piżijiet addizzjonali għall-Istati Membri. Għandha tingħata attenzjoni wkoll lill-grupp ta’ età 65+ billi jiġu żviluppati evidenza u data komparattivi dwar il-parteċipazzjoni tagħhom fit-tagħlim għall-adulti,

50. Tkompli u tintensifika l-kooperazzjoni ma’ organizzazzjonijiet internazzjonali rilevanti bħall-OECD, in-NU (b’mod partikolari l-UNESCO u l-ILO) u l-Kunsill tal-Ewropa, kif ukoll ma’ inizjattivi reġjonali jew globali rilevanti, pereżempju fil-Balkani tal-Punent, is-Sħubija tal-Lvant, eċċ.,

51. Tiżgura d-disponibbiltà tal-fondi fil-livell Ewropew biex jappoġġaw l-implimentazzjoni tan-NEAAL 2030 permezz ta’ programmi, fondi u strumenti rilevanti tal-UE, bħal Erasmus+, il-Fond Soċjali Ewropew Plus (FSE+), il-Fond Ewropew ta’ Aġġustament għall-Globalizzazzjoni għal Ħaddiema Spostati, il-Faċilità għall-Irkupru u r-Reżiljenza, il-Fond għal Tranżizzjoni Ġusta, InvestEU, l-Istrument ta’ Appoġġ Tekniku, eċċ.,

52. Tippreżenta lill-Kunsill ħarsa ġenerali sistematika u pjan direzzjonali tal-politiki, l-għodod ta’ kooperazzjoni, l-istrumenti ta’ finanzjament, l-inizjattivi u s-sejħiet immirati fil-livell tal-Unjoni, bħall-Perkors ta’ Titjib tal-Ħiliet, Erasmus+, u s-Semestru Ewropew, li jikkontribwixxu għall-kisba tan-NEAAL 2030, u taġġornah regolarment,

53. Tirrapporta dwar l-implimentazzjoni tan-NEAAL 2030 bħala parti mill-Qafas Strateġiku għall-kooperazzjoni Ewropea fl-edukazzjoni u t-taħriġ (2021-2030), abbażi tal-ħidma tal-koordinaturi nazzjonali tat-tagħlim għall-adulti, il-Grupp ta’ Ħidma dwar l-Apprendiment għall-Adulti, l-istudji u l-esperti tar-riċerka,

54. Tippermetti aktar żvilupp u implimentazzjoni tal-EPALE, li tappoġġa u ssaħħaħ il-professjonisti tat-tagħlim għall-adulti permezz ta’ skambji fost kollegi, blog posts, fora, networking u l-għoti ta’ informazzjoni ta’ kwalità għolja, preċiża u rilevanti dwar l-aspetti kollha tat-tagħlim għall-adulti,

55. Tappoġġa lill-Istati Membri, inkluż permezz ta’ finanzjament, fl-involviment regolari tagħhom fiċ-ċikli ta’ riċerka sabiex tinkiseb data komparabbli dwar il-progress tagħhom fil-qasam tal-ħiliet tal-adulti (Stħarriġ tal-OECD dwar il-Ħiliet tal-Adulti [PIAAC], Stħarriġ dwar l-Edukazzjoni għall-Adulti u Stħarriġ dwar il-Forza tax-Xogħol).

(1) EUCO 19/1/17 REV 1.

(2) Ara pereżempju l-pubblikazzjonijiet li ġejjin: Adult Learning and COVID-19: challenges and opportunities (It-Tagħlim għall-Adulti u l-COVID-19: sfidi u opportunitajiet) (Grupp ta’ Ħidma ET2020 dwar it-Tagħlim għall-Adulti, 2020), Adult learning and education and COVID-19 (It-Tagħlim u l-Edukazzjoni għall-Adulti u l-COVID-19 (L-Istitut tal-UNESCO għat-Tagħlim Tul il-Ħajja, 2020) u Adult Learning and COVID-19: How much informal and non-formal learning are workers missing? (It-Tagħlim għall-Adulti u l-COVID-19: Kemm qed jitilfu tagħlim informali u mhux formali l-ħaddiema? (OECD, 2021).

(3) Monitor tal-Edukazzjoni u t-Taħriġ, 2020. It-Tagħlim u l-apprendiment f’era diġitali, SWD (2020) 234 final. Sors tad-data: Eurostat, Stħarriġ tal-UE dwar il-Forza tax-Xogħol (hija prevista bidla fil-metodoloġija fl-2022).

(4) L-objettivi huma definiti bħala l-valuri medji tal-UE li għandhom jinkisbu b’mod kollettiv mill-Istati Membri. Meta tirrapporta dwar il-progress lejn il-kisba ta’ dawn l-objettivi, inkluż fejn rilevanti fil-kuntest tas-Semestru Ewropew, il-Kummissjoni għandha tqis l-ispeċifiċitajiet tas-sistemi u ċ-ċirkostanzi nazzjonali differenti. L-Istati Membri għandhom jagħmlu użu sħiħ mill-opportunitajiet ta’ finanzjament tal-Unjoni f’konformità maċ-ċirkostanzi, il-prijoritajiet u l-isfidi nazzjonali tagħhom. L-objettivi ma jantiċipawx deċiżjonijiet dwar kif jiġu implimentati l-istrumenti ta’ finanzjament tal-Unjoni taħt il-Qafas Finanzjarju Pluriennali 2021-2027 u n-Next Generation EU.

(5) Għall-finijiet ta’ din ir-Riżoluzzjoni, għalliem huwa persuna li huwa rikonoxxut li għandu l-istatus ta’ għalliem (jew ekwivalenti) skont il-leġiżlazzjoni u l-prattika nazzjonali, filwaqt li ħarrieġ huwa xi ħadd li jwettaq attività waħda jew aktar marbuta mal-funzjoni ta’ taħriġ (teoretika jew prattika), f’istituzzjoni għall-edukazzjoni jew it-taħriġ jew fuq il-post tax-xogħol. Dawn ikopru l-għalliema fl-edukazzjoni ġenerali u l-edukazzjoni għolja, għalliema u ħarrieġa f’VET inizjali u kontinwi, kif ukoll professjonisti fl-edukazzjoni u l-kura bikrija tat-tfal u edukaturi għall-adulti, f’konformità mal-konklużjonijiet tal-Kunsill dwar l-għalliema u l-ħarrieġa Ewropej għall-futur (ĠU C 193, 9.6.2020, p. 11).